Petz Lahure

Den **Antoine "Petz" Lahure**, gebuer de 7. Oktober 1945 zu Péiteng, a gestuerwen den 9. Juli 2025 um Kierchbierg, war e lëtzebuergesche Journalist an Auteur. 
 
Hien huet de 15. Mäerz 1965 am Tageblatt ugefaange mat schaffen, wou en ë.&nbsp;a. 20 Joer laang Chef vun der Sportsredaktioun war. Duerno, 1988 ass e vum Dages- an de Wochejournalismus bei d'Revue gewiesselt, wou en, ë.&nbsp;a. och als Responsabele vum Sport, bis 2002 bliwwen ass. Zanter dem Summer 2002 huet en nees fir d'Tageblatt geschafft, wou e sech virun allem ëm déi grouss Courssen am Vëlossport a besonnesch ëm den Tour de France gekëmmert huet. De 15. Mäerz 2015, bei der Arrivée vun der Course Paris-Nice, huet hien op der "Promenade des Anglais", säi fofzegjärege Jubiläum als Journalist gefeiert. Nieft den internationale Vëloscoursse huet hien och weiderhi reegelméisseg eng sougenannt "Kolumne" am Tageblatt geschriwwen.

Bei den Olympesche Spiller zu London 2012 gouf de Petz Lahure fir seng 10. Spiller, bei deenen hien als Journalist present war, ausgezeechent. Ronn ee Joer méi spéit, am Juli 2013, krut de Petz Lahure zu Vaison-la Romaine vum Direkter vum Tour de France Christian Prudhomme an den zwéi fréiere Vainqueure Bernard Hinault (1978, 1979, 1981, 1982 und 1985) a Bernard Thévenet (1975, 1977) de Sëlwerplateau iwwerreecht, deen all *Suiveur* vum Tour de France belount, deen op d'mannst 35-mol bei der "Grande Boucle" accreditéiert war. 2016, bei den Olympesche Spiller zu Rio de Janeiro, war de Petz Lahure nees ënnert de Geéierte vun der internationaler Sportspress. An der *Association Internationale de la Presse Sportive* ass hie Member vun der Finanz- a vun der Eethik-Kommissioun. Am Joer 2021 ass hie bei den "AIPS Sport Media Awards" fir déi weltwäit sechsbeschte Kolumne ausgezeechent ginn.

Eng weider Éierung gouf et 2024 am Kader vun den Olympesche Spiller vu Paräis, wou de Petz Lahure um Gala vun "100 Joer AIPS" a Presenz vum Sportsminister Georges Mischo fir seng 15. Participatioun bei de Spiller (Wanterspiller abegraff) gefeiert gouf.

Den 8. Januar 1998 gouf de Petz Lahure President vun der Lëtzebuerger Vereenegung vun de Sportsjournalisten (fréier ALJS, duerno ALPS), déi 2007 hiren Numm op sportspress.lu geännert huet. No iwwer 27 Joer un der Spëtzt vun der Sportspress huet hien Enn 2024 aus gesondheetleche Grënn net fir ee weidert Mandat kandidéiert a gouf vun der Assemblée générale als Éierepräsident ernannt.

Op der sportspress.lu Awards Night de 4. Dezember 2025 krut de Petz Lahure posthum de "Prix d'Honneur".

Dem Petz Lahure säi Papp war de Foussballspiller Marcel Lahure.

## Bibliographie
* *Von Athen bis Sydney. Luxemburg und die Olympischen Spiele*, Petz Lahure Éditions, 2000, ISBN 2-9599800-5-0
* *100 Jahre Tour de France. Luxemburg und die Grande Boucle*, Petz Lahure Éditions, 2002, ISBN 2-9599800-1-8
* *100 Joer FLF. D'Gëlle Buch vun der Fussballféderatioun*, (zesumme mam Henri Bressler), 2008, ISBN 978-2-919999-47-7
* *Goldene Zeiten. Luxemburg und die Tour de France*, Petz Lahure Éditions, 2010, ISBN 978-2-9599800-2-2
* *100 Joer Fussballnationaléquipe*, 2011, ISBN 978-2-9599800-4-6
* *d'SPORTSBUCH. Joerbuch vum Lëtzebuerger Sport*. Verantwortlech fir all Ausgabe vun 1998 bis 2016. d'SPORTSBUCH'16 war dat 22. a lescht, dat bis elo erauskoum. Et ass 208 Säiten déck an den 28. November 2016 virgestallt ginn. 
* "Trophy". Magazin, dat zanter 2011 all Joer am Ufanks Dezember bei Geleeenheet vun der "sportspress.lu Awards Night" erauskënnt. ISBN 978-99959-784-9-5.

## Gielercher
* Officier vum Ordre de Mérite du Grand-Duché de Luxembourg (Promotioun 2020)
* 
* 
* Médaille vum Ordre de Mérite du Grand-Duché de Luxembourg (1993)
* Plaquette de Ministre (2014)
* Gëlle Verdéngschtmedail vum Mérite sportif (35. Promotioun 2015)

## Um Spaweck